Oficiālais Vēstnesis L 125 , 12/05/1984 Lpp. 0058 - 0059

Speciālizdevums somu valodā: Nodaļa 3 Sējums 17 Lpp. 0126

Speciālizdevums spāņu valodā: Nodaļa 03 Sējums 30 Lpp. 0167

Speciālizdevums zviedru valodā: Nodaļa 3 Sējums 17 Lpp. 0126

Speciālizdevums portugāļu valodā Nodaļa 03 Sējums 30 Lpp. 0167



Komisijas lēmums (1984. gada 27. aprīlis), ar ko nosaka kritērijus to šķirnes dzīvnieku audzētāju organizāciju un apvienību atzīšanai, kuras uztur vai veido ciltsgrāmatas tīršķirnes liellopu vaisliniekiem (84/247/EEK) EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1977. gada 25. jūlija Direktīvu 77/504/EEK par tīršķirnes liellopu vaisliniekiem [1], kurā jaunākie grozījumi izdarīti ar Grieķijas pievienošanās aktu, un jo īpaši tā 6. panta 1. punkta otro un trešo ievilkumu, tā kā saskaņā ar Direktīvas 77/504/EEK 6. panta 1. punkta otro un trešo ievilkumu Komisijai saskaņā ar iepriekš minētās direktīvas 8. pantā noteikto procedūru jānosaka kritēriji, kas reglamentē šķirnes dzīvnieku audzētāju organizāciju un apvienību atzīšanu, un kritēriji, kas reglamentē ciltsgrāmatu izveidi; tā kā visās dalībvalstīs, šobrīd izņemot Grieķiju, šķirnes dzīvnieku audzētāju organizācijas un apvienības uztur vai veido ciltsgrāmatas; tā kā šķirnes dzīvnieku audzētāju organizācijai vai apvienībai no attiecīgās dalībvalsts, kuras teritorijā atrodas tās valde, kompetentajām iestādēm jāiesniedz pieteikums oficiālam atzinumam; tā kā, ja šķirnes dzīvnieku audzētāju organizācija vai apvienība izpilda noteiktus kritērijus un tai ir noteikti mērķi, tai jābūt oficiāli atzītai attiecīgās dalībvalsts tajās iestādēs, kurās tā ir griezusies; tā kā šajā lēmumā paredzētie pasākumi atbilst Pastāvīgās zootehnikas komitejas atzinumam, IR PIEŅĒMUSI ŠO LĒMUMU. 1. pants Lai šķirnes dzīvnieku audzētāju organizācija vai apvienība, kas uztur vai veido ciltsgrāmatas, tiktu oficiāli atzīta, tai attiecīgās dalībvalsts, kuras teritorijā atrodas tās valde, iestādēm jāiesniedz pieteikums. 2. pants Attiecīgās dalībvalsts iestādēm oficiāli jāatzīst jebkura šķirnes dzīvnieku audzētāju organizācija vai apvienība, kura uztur vai veido ciltsgrāmatas, ja minētā organizācija vai apvienība izpilda pielikumā noteiktos nosacījumus. Tomēr dalībvalstī, kurā attiecībā uz kādu šķirni jau ir viena vai vairākas oficiāli atzītas organizācijas vai apvienības, attiecīgās dalībvalsts iestādes var atteikties atzīt jaunu šķirnes dzīvnieku audzētāju organizāciju vai apvienību, ja tas apdraud šķirnes saglabāšanu vai esošās organizācijas vai apvienības zootehnisko programmu. Šādā gadījumā dalībvalstis informē Komisiju par piešķirtajiem apstiprinājumiem un atteikumiem atzīt. 3. pants Attiecīgās dalībvalsts iestādes atsauc oficiālu atzīšanu jebkurai šķirnes dzīvnieku audzētāju organizācijai vai apvienībai, kura kārto ciltsgrāmatas, ja attiecīgā šķirnes dzīvnieku audzētāju organizācija vai apvienība vairs pastāvīgi nepilda pielikumā noteiktos nosacījumus. 4. pants Šis lēmums ir adresēts dalībvalstīm. Briselē, 1984. gada 27. aprīlī Komisijas vārdā — Komisijas loceklis Poul Dalsager [1] OV 206, 12.8.1977., 8. lpp. -------------------------------------------------- PIELIKUMS Lai šķirnes dzīvnieku audzētāju organizācija vai apvienība, kas uztur vai veido ciltsgrāmatu, tiktu oficiāli atzīta, tai: 1) jābūt juridiskai personai saskaņā ar tiesību aktiem, kas ir spēkā attiecīgajā dalībvalstī, kur iesniedz lūgumu; 2) jāpārliecina kompetentās iestādes: a) ka tā darbojas efektīvi; b) ka var veikt vajadzīgās pārbaudes ciltskoka reģistrēšanai; c) ka tai ir pietiekami liels ganāmpulks, lai veiktu šķirnes uzlabošanas programmu, vai ka tai ir pietiekami liels ganāmpulks, lai saglabātu šķirni, ja to uzskata par vajadzīgu; d) ka tā var izmantot lopu rādītāju datus, kuri ir vajadzīgi to šķirnes uzlabošanai; 3) tai ir noteikumu kopums, kas aptver: a) šķirnes (vai šķirņu) pazīmju definējumu; b) dzīvnieku identificēšanas sistēmu; c) ciltskoku reģistrēšanas sistēmu; d) ciltsdarba mērķu definējumu; e) datu izmantošanas sistēmas attiecībā uz lopu rādītājiem; f) ciltsgrāmatas iedalījumu, ja ir atšķirīgi nosacījumi dzīvnieku ierakstīšanai vai ja šajā grāmatā reģistrēto dzīvnieku klasificēšanai ir atšķirīgas procedūras; 4) tai ir reglaments, kas ir pieņemts saskaņā ar tās statūtiem, kurš jo īpaši nosaka principu nediskriminēt dalībniekus. --------------------------------------------------